**Európsky poľnohospodársky fond pre rozvoj vidieka : Európa investuje do vidieckych oblastí**

 

**Metodický pokyn pri zadávaní zákaziek na dodanie tovaru, uskutočnenie stavebných prác a na poskytnutie služieb pri uplatňovaní sociálneho aspektu pri verejnom obstarávaní pre Program rozvoja vidieka Slovenskej republiky 2014 - 2022**

**Účinnosť od: 16.06.2025**

**Vypracoval: Pôdohospodárska platobná agentúra, zastúpená**

Ing. Marekom Čepkom, generálnym riaditeľom 

**Schválil: Ministerstvo pôdohospodárstva a rozvoja vidieka SR ako riadiaci orgán, zastúpené**

PaedDr. Dušanom Gáborom, PhD. generálnym riaditeľom sekcie rozvoja vidieka a priamych platieb

Bratislava 2025

**OBSAH**

[ZOZNAM SKRATIEK 3](#_Toc193818871)

[1 ÚVOD 4](#_Toc193818872)

[1.1. Východiskové informácie 4](#_Toc193818873)

[1.2. Účel metodického pokynu 4](#_Toc193818874)

[1.3. Sociálny aspekt pri verejnom obstarávaní 5](#_Toc193818875)

[2. Legislatívny rámec 6](#_Toc193818876)

[2.1. Legislatíva EÚ 6](#_Toc193818877)

[2.2. Legislatíva SR 7](#_Toc193818878)

[2.3 Aplikácia sociálneho hľadiska vo verejnom obstarávaní 9](#_Toc193818879)

[3. Možnosť uplatniť sociálny prístup pri realizácii verejného obstarávania v rámci jeho fáz 10](#_Toc193818880)

[3.1. Vymedzenie, opis a technická špecifikácia predmetu 10](#_Toc193818881)

[3.2. Stanovenie podmienok účasti 12](#_Toc193818882)

[3.3 Stanovenie kritérií na hodnotenie ponúk a spôsob ich uplatnenia 13](#_Toc193818883)

[3.4. Osobitné podmienky plnenia zmluvy 15](#_Toc193818884)

[4 Odporúčania k uplatňovaniu sociálneho aspektu pri verejnom obstarávaní v rámci PRV 18](#_Toc193818886)

[4.1. Vymedzenie predmetu zákazky, jeho opis a technická špecifikácia 18](#_Toc193818887)

[4.2. Stanovenie kritérií na hodnotenie ponúk 18](#_Toc193818888)

[4.3. Plnenie zákazky 19](#_Toc193818889)

[5. Záver 19](#_Toc193818890)

## ZOZNAM SKRATIEK

|  |  |
| --- | --- |
| ***skratka*** | ***Názov*** |
| CLLD | Miestny rozvoj vedený komunitou |
| EÚ | Európska únia |
| IKT | Informačné a komunikačné technológie |
| MAS | Miestna akčná skupina |
| MRK | Marginalizované rómske komunity |
| PRV | Program rozvoja vidieka Slovenskej republiky 2014 - 2020 |
| SR | Slovenská republika |
| ÚVO | Úrad pre verejné obstarávanie |
| VO | verejné obstarávanie |
| ZVO | Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov |

## ÚVOD

### Východiskové informácie

Program rozvoja vidieka SR 2014 – 2020 (ďalej len „PRV“) je v zmysle Partnerskej dohody SR na roky 2014 – 2020 viazaný uplatňovaním horizontálnych princípov rovnosti medzi mužmi a ženami a nediskriminácie pre všetkých občanov SR vrátane marginalizovaných skupín obyvateľstva.

Ako jeden z nástrojov, ktoré majú prispieť k inklúzii marginalizovaných skupín obyvateľstva je uplatnenie **sociálneho aspektu pri verejnom obstarávaní**. Tento aspekt sa bude podľa Partnerskej dohody SR na roky 2014 – 2020, pokiaľ ide o inklúziu marginalizovaných rómskych komunít (ďalej len „MRK“), uplatňovať vo vzťahu k projektom realizovaným v obciach, ktoré sú identifikované v Atlase rómskych komunít 2013[[1]](#footnote-1), t. z. obce z atlasu rómskych komunít budú mať pri verejnom obstarávaní (ďalej ~~len~~ aj „VO“) povinnosť uplatniť sociálne hľadisko týkajúce sa inklúzie MRK. V rámci miestneho rozvoja vedeného komunitou (ďalej len „CLLD“) bude jedným z výberových kritérií pre výber miestnej akčnej skupiny (ďalej len „MAS“) aj prínos stratégie rozvoja územia k sociálnej inklúzii marginalizovaných skupín obyvateľstva.

V súvislosti s uvedeným je v PRV pre MAS určená ako podmienka oprávnenosti povinnosť uplatňovať sociálny aspekt pri verejnom obstarávaní  **- podopatrenia 7.2, 7.4, 7.5, 7.6.** V uvedených podopatreniach bude v rámci výziev zadefinovaná povinnosť postupovať v súlade s týmto metodickým pokynom, prípadne bude daný rozsah aktivít resp. činností na ktoré sa bude uplatňovať.

### Účel metodického pokynu

V nadväznosti na predchádzajúcu kapitolu, účelom tohto metodického pokynu je poskytnúť stanovisko k povinnosti uplatnenia sociálneho aspektu pri realizácii verejného obstarávania v rámci **opatrenia**   
**č. 7, podopatrenia 7.2,7.4,7.5 a 7.6**, pri dodržaní existujúcej legislatívy EÚ a SR.

Metodický pokyn sa zakladá na právnom rámci EÚ a SR, metodických výkladoch Úradu pre verejné obstarávanie (ďalej len „ÚVO“) a iných podporných materiáloch,[[2]](#footnote-2) pričom sa venuje jednotlivým štádiám verejného obstarávania, v ktorých možno uplatniť sociálny podhľad. V metodickom pokyne je uvedených niekoľko kritérií na vyhodnotenie ponúk, vychádzajúcich z článku 67, odsek 2 Smernice 2014/24/EÚ a príkladov vychádzajúcich z Príručky o zohľadňovaní sociálneho hľadiska pri verejnom obstarávaní[[3]](#footnote-3) a iných metodických materiálov zaoberajúcich sa problematikou uplatnenia sociálneho hľadiska. V závere metodického pokynu je uvedené konečné odporúčanie k uplatňovaniu sociálneho aspektu vo verejnom obstarávaní realizovanom žiadateľmi/prijímateľmi v rámci PRV. Podkladom pre vypracovanie metodického pokynu bolo „Stanovisko k sociálnemu verejnému obstarávaniu“ vypracované certifikačným orgánom PPA spoločnosťou Deloitte Audit s.r.o. v rámci projektu ,,Poskytovanie odborno-poradenských služieb pre Ministerstvo pôdohospodárstva a rozvoja vidieka Slovenskej republiky v postavení riadiaceho orgánu pre Program rozvoja vidieka Slovenskej republiky 2014-2020 a služieb súvisiacich s akreditáciou Pôdohospodárskej platobnej agentúry na nové podpory a postupy v rámci EPFRV a EPZF.“

### Sociálny aspekt pri verejnom obstarávaní

Verejné obstarávanie uplatňujúce sociálny aspekt predstavuje operácie obstarávania, ktoré zohľadňujú jedno alebo viac **sociálnych hľadísk**. Pre verejné obstarávanie môžu byť relevantné napríklad nasledovné sociálne hľadiská:

* PODPORA PRACOVNÝCH PRÍLEŽITOSTÍ
  + podpora pracovných príležitostí pre mladých ľudí pre dlhodobo nezamestnané osoby a starších pracovníkov;
  + politika rozmanitosti a pracovné príležitosti pre osoby zo znevýhodnených skupín (napríklad etnické menšiny, náboženské menšiny, osoby s nízkym dosiahnutým vzdelaním atď.);
  + podpora pracovných príležitostí pre osoby so zdravotným postihnutím aj prostredníctvom začleňujúceho a dostupného pracovného prostredia;
  + atď.
* PODPORA DÔSTOJNEJ PRÁCE
  + dodržiavanie základných pracovných noriem;
  + zdravie a bezpečnosť v zamestnaní;
  + rovnosť pohlaví a nediskriminácia;
  + prístup k základnej sociálnej ochrane;
  + atď.
* PODPORA DODRŽIAVANIA SOCIÁLNYCH A PRACOVNÝCH PRÁV
  + dodržiavanie vnútroštátnych zákonov a kolektívnych dohôd, ktoré sú v súlade s právom EÚ;
  + dodržiavanie zásady rovnakého zaobchádzania;
  + dodržiavanie zákonov o zdraví a bezpečnosti;
  + boj proti diskriminácií na akomkoľvek základe /vek, zdravotné postihnutie, rasa atď;
  + atď.
* PODPORA ZJEDNODUŠENIA PRÍSTUPU A NÁVRHU PRE VŠETKÝCH
  + zabezpečenie prístupu osobám so zdravotným postihnutím;
  + atď.;
* PODPORA MALÝCH A STREDNÝCH PODNIKOV.

Uvedený zoznam nie je úplný, jedná sa len o možné sociálne aspekty, ktoré verejný obstarávateľ môže v procese verejného obstarávania zohľadniť, za predpokladu dodržania platnej legislatívy EÚ a SR.

V prípade ak verejný obstarávateľ, obstarávateľ a osoba podľa § 8 zákona o verejnom obstarávaní uplatní sociálne hľadiská vo verejnom obstarávaní, musí dodržať **princíp rovnakého zaobchádzania, princíp nediskriminácie uchádzačov alebo záujemcov a princíp transparentnosti**, **princíp proporcionality a princíp hospodárnosti a efektívnosti** v zmysle zákona o verejnom obstarávaní.

Príkladom dodržania princípu rovnakého zaobchádzania a nediskriminácie je vo všeobecnosti zabezpečenie, aby sa so zahraničnými uchádzačmi zaobchádzalo rovnako ako s domácimi. V rámci princípu rovnakého zaobchádzania je tiež dôležité zabezpečiť, aby sa záujemcom alebo uchádzačom dostávali informácie rovnakým spôsobom, v rovnakom čase a obsahu. Princíp nediskriminácie sa zakladá aj na tom, že nemôžu byť stanovené podmienky, ktoré by niektorého z uchádzačov alebo záujemcov zvýhodňovali a pritom by nemali objektívnu súvislosť s predmetom a realizáciou zákazky.

Uplatnením sociálnych hľadísk vo verejnom obstarávaní nesmie dôjsť k neopodstatnenému zúženiu hospodárskej súťaže s cieľom obmedziť prístup hospodárskych subjektov k účasti vo verejnom obstarávaní.

Verejný obstarávateľ a obstarávateľ môže uplatniť sociálne hľadiská v nákupnom procese prostredníctvom:

* **zapracovania sociálnych hľadísk do súťažných podkladov** (v opise predmetu zákazky ako osobitnú podmienku plnenia zmluvy alebo ako kritérium vyhodnotenia ponúk),
* **vyhradením práva účasti vo verejnom obstarávaní** len pre registrované sociálne podniky, chránené pracoviská, chránené dielne.

~~.~~

## 2. Legislatívny rámec

## Legislatíva EÚ

Uplatňovaním sociálneho hľadiska v procese verejného obstarávania sa čiastočne zaoberá aktuálna Smernica o zadávaní verejného obstarávania 2014/24/EÚ (ďalej len „Smernica EÚ“).

**Podľa článku 43 Smernice EÚ**, ak majú verejní obstarávatelia v úmysle nakúpiť práce, tovar alebo služby s osobitnými environmentálnymi, **sociálnymi** alebo inými charakteristickými **znakmi**, môžu v technických špecifikáciách, kritériách na vyhodnotenie ponúk alebo v podmienkach plnenia zákazky požadovať **konkrétnu značku** ako dôkazný prostriedok toho, že práce, služby alebo tovar zodpovedajú požadovaným charakteristickým znakom, a to za predpokladu, že sú splnené **všetky** tieto podmienky:

1. požiadavky pre získanie značky sa vzťahujú len na kritériá, ktoré súvisia s predmetom zákazky a ktoré sú vhodné na vymedzenie charakteristík prác, tovaru alebo služieb, ktoré sú predmetom zákazky;
2. požiadavky pre získanie značky vychádzajú z objektívne overiteľných a nediskriminačných kritérií;
3. značky sa stanovujú v rámci otvoreného a transparentného postupu, na ktorom sa môžu zúčastniť všetky zainteresované strany vrátane orgánov štátnej správy, spotrebiteľov, sociálnych partnerov, výrobcov, distribútorov a mimovládnych organizácií;
4. značky sú prístupné všetkým zainteresovaným stranám;
5. požiadavky pre získanie značky sú stanovené treťou stranou, nad ktorou hospodársky subjekt, ktorý žiada o značku, nemôže uplatňovať rozhodujúci vplyv.

V tomto prípade je však veľmi dôležité venovať pozornosť aj nasledujúcim častiam článku Smernice EÚ, v ktorých sa upozorňuje na povinnosť verejného obstarávateľa, ktorý vyžaduje konkrétnu značku, akceptovať všetky značky, ktoré potvrdzujú, že práce, tovar alebo služby spĺňajú požiadavky pre získanie rovnocennej značky.

**Článok 67, odsek 2 Smernice EÚ** ustanovuje, že členské štáty **môžu určiť, že verejní obstarávatelia nemôžu použiť iba cenu alebo iba náklady ako jediné kritérium na vyhodnotenie ponúk**, alebo obmedziť ich použitie na určité kategórie verejných obstarávateľov alebo určité typy zákaziek.

Zároveň predmetný článok v odseku 1 hovorí, že verejní obstarávatelia pri zadávaní verejných zákaziek vychádzajú **z ekonomicky najvýhodnejšej ponuky**, pričom ponuka, ktorá je z pohľadu verejného obstarávateľa ekonomicky najvýhodnejšia, sa určí na základe ceny alebo nákladov a môže zahŕňať najlepší pomer **ceny a kvality.** Tento pomer sa posúdi na základe kritérií, ktoré zahŕňajú:

* kvalitatívne aspekty,
* environmentálne aspekty a/alebo
* **sociálne aspekty súvisiace s predmetom dotknutej zákazky**.

Takéto kritériá môže následne tvoriť napríklad:

1. kvalita vrátane technického prínosu, estetické a funkčné vlastnosti, prístupnosť, riešenia **vhodné pre všetkých používateľov**, sociálne, environmentálne a inovačné charakteristické znaky a obchodovanie a jeho podmienky;
2. organizácia, kvalifikácia a skúsenosti zamestnancov určených na plnenie danej zákazky, ak kvalita určených zamestnancov môže mať významný vplyv na úroveň plnenia zákazky, alebo
3. záručný a pozáručný servis a technická pomoc, dodacie podmienky, ako je dátum dodania, postup dodania a lehota dodania alebo termín ukončenia.

Ak prihliadneme v tejto súvislosti k možným dôvodom vylúčenia uchádzača z účasti v zadávacom konaní, v prípade uplatnenia menovaných kritérií, je tu priama súvislosť s aspektmi spoločenskej zodpovednosti v ekonomickej, environmentálnej i sociálnej oblasti.

**V zmysle článku 70 Smernice EÚ**,môžu verejní obstarávatelia stanoviť aj osobitné podmienky týkajúce sa **plnenia zákazky**, za predpokladu, že súvisia s predmetom zákazky (v zmysle článku 67, odsek 3 Smernice EÚ) a sú uvedené vo výzve na súťaž alebo v súťažných podkladoch. Tieto podmienky môžu zahŕňať ekonomické, environmentálne, sociálne aspekty, aspekty týkajúce sa zamestnanosti a pod.

**Podmienky plnenia zákazky** slúžia na stanovenie osobitných požiadaviek súvisiacich s plnením zákazky. Na rozdiel od kritérií na vyhodnotenie ponúk, ktoré sú základom porovnávania kvality ponúk, podmienky plnenia zákazky predstavujú pevne stanovené objektívne požiadavky, ktoré nemajú žiadny vplyv na posudzovanie ponúk. Podmienky plnenia zákazky zahŕňajú teda podmienky týkajúce sa procesu plnenia zákazky, ale nezahŕňajú požiadavky týkajúce sa všeobecnej podnikovej politiky, t.j. nemôžu sa brať do úvahy ako faktor charakterizujúci konkrétny proces výroby alebo poskytovania obstarávaných prác, tovaru alebo služieb. **Verejní obstarávatelia by preto nemali mať možnosť vyžadovať od uchádzačov, aby mali zavedenú určitú podnikovú politiku sociálnej a environmentálnej zodpovednosti.**

Podmienky plnenia zákazky by sa mali uviesť v oznámení o vyhlásení verejného obstarávania, v predbežnom oznámení použitom ako prostriedok výzvy na súťaž alebo v súťažných podkladoch.

## Legislatíva SR

Právny základ pravidiel verejného obstarávania v Slovenskej republike tvorí zákon č. 343/2015 Z. z. o verejnom obstarávaní a o zmene a doplnení niektorých zákonov (ďalej len „zákon o verejnom obstarávaní“ alebo „zákon o VO“), ktorý predstavuje transpozíciu smerníc EÚ pre oblasť verejného obstarávania a ktorý umožňuje uplatnenie sociálnych aspektov za predpokladu, že súvisia s predmetom zákazky alebo s plnením zmluvy, ak sú súčasťou zmluvných podmienok a sú primerané požiadavkám na predmet zákazky, pokiaľ ide o zásadu najlepšieho pomeru kvality a ceny a zásadu rovnakého prístupu pre hospodárske subjekty. Pre verejných obstarávateľov a obstarávateľov s účinnosťou **od 1.1.2020 vznikla povinnosť použiť sociálne hľadisko v zmysle § 10 ods. 7** zákona o verejnom obstarávaní. Pre osoby podľa § 8 zákona o verejnom obstarávaní sa táto povinnosť nevzťahuje.

Z hľadiska sociálneho aspektu vo verejnom obstarávaní je potrebné spomenúť najmä **ustanovenie § 42 odsek 1 zákona o VO**, ktoré hovorí, že **predmet zákazky** musí byť opísaný jednoznačne, úplne a nestranne na základe technických požiadaviek[[4]](#footnote-4), pričom zohľadnia požiadavky dostupnosti pre osoby so zdravotným postihnutím a **riešenia vhodné pre všetkých užívateľov**, ak je to možné[[5]](#footnote-5). Jedná sa o ustanovenie v technickej špecifikácii, ktorým má byť zabezpečený pre osoby so zdravotným postihnutím prístup napríklad k verejným službám, do verejných budov, verejných dopravných prostriedkov, k verejným informáciám a k tovaru a službám IKT vrátane aplikácií na webových lokalitách.[[6]](#footnote-6) Túto požiadavku je možné priamo premietnuť do spomenutého sociálneho hľadiska a to podpora zjednodušenia prístupu a návrhu pre všetkých.

Následne **§ 42 odsek 12 zákona o VO** umožňuje verejnému obstarávateľovi **určiť osobitné podmienky plnenia zmluvy** za predpokladu, že tieto podmienky sú uvedené v oznámení o vyhlásení verejného obstarávania alebo v súťažných podkladoch. **Osobitné podmienky plnenia zmluvy sa môžu týkať najmä sociálnych,** environmentálnych  **hľadísk** ahľadísk súvisiacich s inováciou alebo zamestnanosťou.

Osobitné podmienky plnenia zmluvy, so zreteľom na sociálne hľadisko, však nie sú v zákone o VO bližšie špecifikované, je preto potrebné pri ich uplatňovaní brať na zreteľ najmä dodržiavanie spomínaných základných princípov VO (rovnaké zaobchádzanie, nediskriminácia a transparentnosť) ako aj metodické usmernenia ÚVO, vzťahujúce sa k danej problematike[[7]](#footnote-7) a vyššie uvedené ustanovenia Smernice EÚ, článok 70.

V nadväznosti na sociálne hľadisko „podpora dôstojnej práce“ a „podpora dodržiavania sociálnych a pracovných práv“ je potrebné spomenúť aj možnosť verejného obstarávateľa, definovanú **v § 42, ods. 16 zákona o VO**, uviesť v súťažných podkladoch inštitúcie, od ktorých záujemca získa informácie o povinnostiach týkajúcich sa daní, ochrany životného prostredia, **ochrany práce a pracovných podmienok** platných v mieste uskutočnenia stavebných prác alebo poskytnutia služby počas plnenia zmluvy. Ak tieto informácie uvedie, v súťažných podkladoch požiada záujemcov, aby každý vo svojej ponuke predložil vyhlásenie, že pri vypracovaní ponuky vzal do úvahy **povinnosti týkajúce sa ochrany práce a pracovných podmienok**.

Podľa **§ 36a ods. 1 zákona o VO** verejný obstarávateľ a obstarávateľ v rámci nadlimitných zákaziek môžu vyhradiť právo účasti vo verejnom obstarávaní len pre registrované integračné sociálne podniky, chránené dielne, fyzické osoby so zdravotným postihnutím, ktoré prevádzkujú alebo vykonávajú samostatnú zárobkovú činnosť na chránenom pracovisku alebo môžu vyhradiť realizáciu zákazky v rámci programov chránených pracovných miest za predpokladu, že aspoň 30 % zamestnancov registrovaných integračných sociálnych podnikov, zamestnancov vykonávajúcich prácu v chránených dielňach alebo zamestnancov programov chránených pracovných miest tvoria osoby so zdravotným postihnutím alebo inak znevýhodnené osoby. Ak sa uplatňuje výhrada podľa § 36a ods. 1 zákona o VO, uvedie sa to v oznámení o vyhlásení verejného obstarávania, oznámení použitom ako výzva na súťaž, oznámení o koncesii, oznámení o vyhlásení súťaže návrhov alebo vo výzve na predkladanie ponúk (§ 36a ods. 2 zákona o VO).

Zároveň verejný obstarávateľ môže v rámci podlimitných zákaziek podľa **§110, odsek 5 zákona o VO,** vo výzve na predkladanie ponúk vyhradiť právo účasti len **pre registrované sociálne podniky,** fyzickú osobu so zdravotným postihnutím ktorá prevádzkuje alebo vykonáva samostatnú zárobkovú činnosť na chránenom pracovisku, alebozáujemcom, **ktorí majú štatút chránenej dielne alebo chráneného pracoviska[[8]](#footnote-8),** čo je tiež možné považovať za sociálny aspekt podpory pracovných príležitostí, uplatnený v procese verejného obstarávania. Účelom predmetnej právnej úpravy je efektívne prispieť k začleneniu alebo opätovnému začleneniu osôb so zdravotným postihnutím na trh práce. Možnosť vyhradiť účasť na zadávaní zákazky len záujemcom, ktorí majú štatút chránenej dielne alebo chráneného pracoviska, sa viaže len na také predmety zákazky, ktoré budú občania so zdravotným postihnutím v zodpovedajúcej kvalite schopní vykonávať, inak by uplatnenie takejto požiadavky stratilo uvažovaný zmysel. ÚVO vo výkladovom stanovisku č. 7/2016 k zákazkám vyhradeným pre chránené dielne alebo chránené pracoviská[[9]](#footnote-9) upozorňuje, že nie každá zákazka je vhodná pre chránené dielne alebo chránené pracoviská, najmä pokiaľ ide o zákazky na uskutočnenie stavebných prác, pri ktorých plnení majú zamestnanci so zdravotným postihnutím obmedzené možnosti.

V neposlednom rade je potrebné v rámci národnej legislatívy spomenúť **ustanovenia § 32 zákona o VO**, kde sú definované podmienky účasti týkajúce sa osobného postavenia uchádzača, ktoré musia byť splnené aby sa uchádzač mohol zúčastniť verejného obstarávania. Jedná sa napríklad o podmienku nemať evidované nedoplatky na zdravotné poistenie, sociálne poistenie a príspevky na starobné dôchodkové sporenie, nemať nesplnenú povinnosť vyplatenia odmeny alebo odplaty zo zmluvy s osobou, ktorá je alebo bola subdodávateľom vo vzťahu k zákazke, zadanej podľa zákona o VO, alebo nemať nesplnenú povinnosť vyplatenia mzdy, platu alebo inej odmeny za prácu, náhrady mzdy alebo odstupného, na ktorých vyplatenie má zamestnanec nárok, ktoré sa vymáhajú výkonom rozhodnutia.

Uvedené príklady priamo súvisia s uplatnením sociálneho aspektu pri realizácie VO, nakoľko uchádzači nemajú pri nesplnení stanovených podmienok povolené získať vládne zákazky, ak už boli obvinení z protiprávneho konania, čím sa **zabraňuje zadávaniu zákaziek uchádzačom, ktorí nespĺňajú určité normy sociálneho správania**.

## 2.3 Aplikácia sociálneho hľadiska vo verejnom obstarávaní

V rámci verejného obstarávania sú najčastejšie využívané tieto základné oblasti aplikácie princípov sociálneho verejného obstarávania:

* rozdelenie zákaziek na časti (§ 28 ods. 1 a 2 zákona o VO),
* podmienky účasti v rámci osobného postavenia uchádzača/záujemcu (§ 32 ods. 1 písm. b) zákona o VO),
* podmienky účasti v rámci technickej alebo odbornej spôsobilosti uchádzača/záujemcu (§ 34 zákona o VO),
* § 41 ods. 1 a 7 zákona o VO (využitie subdodávateľov a priame platby subdodávateľom) - účelom týchto ustanovení je sledovanie a kontrola plnenia zmluvy, teda, či je zmluva reálne plnená úspešným uchádzačom prostredníctvom tých subdodávateľov, ktorých navrhoval bez toho, aby bola dotknutá možnosť zmeny subdodávateľa a rovnako, aby predmet zákazky plnili vhodní a kvalifikovaní subdodávatelia. Význam týchto ustanovení spočíva aj v tom, ak zmluvné podmienky obsahujú možnosť priamych platieb subdodávateľovi, poznať tie subjekty, ktorým možno riadne vyplácať platby za dodávky namiesto hlavného dodávateľa. Výhodou využitia subdodávateľov je, napr. skutočnosť, že pre efektívne začlenenie znevýhodnených osôb na trh práce môže byť zákazka realizovaná zamestnancami registrovaného sociálneho podniku, chránenej dielne alebo chráneného pracoviska, ktoré je v postavení subdodávateľa úspešného uchádzača,
* špecifikácia predmetu zákazky (§ 42 ods. 1, 7, 9, 16, zákona o VO),
* kritériá na vyhodnotenie ponúk (§ 44 ods. 4 zákona o VO),
* osobitné podmienky plnenia zmluvy (§ 42 ods. 12 zákona o VO),
* vyhradenie práva účasti vo VO len pre registrované sociálne podniky, chránené dielne a chránené pracoviská (§ 36a) zákona o VO a § 110 ods. 5 zákona o VO).

## Možnosť uplatniť sociálny prístup pri realizácii verejného obstarávania v rámci jeho fáz

Každé VO sa realizuje v postupnosti určitých krokov s ohľadom na zvolený postup. Zjednodušene možno postup realizácie VO zhrnúť do deviatich krokov, a to nasledovne:

1. vymedzenie predmetu zákazky,
2. určenie predpokladanej hodnoty zákazky a zvolenie konkrétneho postupu,
3. príprava podkladov pre verejné obstarávanie (pre tento prípad najmä príprava opisu predmetu zákazky a jeho technická špecifikácia, stanovenie podmienok účasti a kritérií na hodnotenie ponúk a spôsob ich uplatnenia),
4. vyhlásenie verejného obstarávania,
5. poskytovanie podkladov k verejnému obstarávaniu a vysvetlení,
6. prijímanie ponúk,
7. vyhodnocovanie ponúk,
8. uzavretie zmluvy,
9. plnenie zmluvy.

Priestor na uplatnenie sociálneho aspektu pri realizácii VO je takmer v každej fáze je však potrebné dodržať základné princípy a to princíp rovnakého zaobchádzania, princíp nediskriminácie uchádzačov alebo záujemcov, princíp transparentnosti, hospodárnosti a efektívnosti.[[10]](#footnote-10)

### Vymedzenie, opis a technická špecifikácia predmetu

Verejný obstarávateľ by si mal vyhradiť dostatok času na vymedzenie predmetu zákazky, nakoľko štádium prípravy je najlepšou príležitosťou vymedziť, ktoré sociálne hľadisko je v konkrétnom procese relevantné a vhodné zohľadniť.

Predmet zákazky predstavuje tovar, službu alebo prácu, ktorú chce verejný obstarávateľ obstarať prostredníctvom VO. Výsledkom vymedzenia predmetu obstarávania je opis predmetu zákazky a jeho technická špecifikácia. **Technická špecifikácia predmetu zákazky s ohľadom na § 42 zákona o VO musí súvisieť s predmetom zákazky.** Požiadavky, ktoré so samotným tovarom, stavebnou prácou alebo službou nesúvisia, ako napríklad požiadavky týkajúce sa spôsobu vedenia prevádzky uchádzača, nepredstavujú technickú špecifikáciu v zmysle zákona o VO.

**Sociálne aspekty, ktoré možno uplatniť v tejto fáze realizácie VO, pričom sa vychádza z nasledovných ustanovení zákona o VO:**

§42, ods. 1 zákona o VO

1. technickú špecifikáciu vypracovať tak, aby sa zohľadnili požiadavky dostupnosti pre osoby s postihnutím alebo riešenia vhodné pre všetkých užívateľov okrem náležite odôvodnených prípadov; ak právne záväzné akty Európskej únie[[11]](#footnote-11) ustanovujú záväzné požiadavky dostupnosti pre osoby so zdravotným postihnutím alebo riešenia pre všetkých užívateľov, v technických požiadavkách verejný obstarávateľ a obstarávateľ uvedú odkaz na príslušné právne záväzné akty Európskej únie,
2. technické požiadavky musia byť určené tak, aby bol zabezpečený rovnaký prístup pre všetkých uchádzačov alebo záujemcov a zabezpečená hospodárska súťaž.

§ 42 ods. 7 zákona o VO

1. ak majú verejní obstarávatelia v úmysle nakúpiť práce, tovar alebo služby s osobitnými environmentálnymi, **sociálnymi** alebo inými charakteristickými **znakmi**, môžu v technických špecifikáciách, kritériách na vyhodnotenie ponúk alebo v podmienkach plnenia zákazky požadovať **konkrétnu značku** ako dôkaz, že tovar, stavebné práce alebo služby zodpovedajú týmto osobitným hľadiskám, ak

* podmienky na udelenie značky sa vzťahujú len na kritériá, ktoré súvisia s predmetom zákazky a ktoré sú vhodné na opis predmetu zákazky,
* podmienky na udelenie značky sú založené na objektívne overiteľných a nediskriminačných kritériách,
* značka je výsledkom otvoreného, transparentného procesu, na ktorom sa môžu zúčastniť všetky zainteresované strany vrátane orgánov štátnej správy, spotrebiteľov, sociálnych partnerov, výrobcov, distribútorov a mimovládnych organizácií,
* udelenie značky je dostupné všetkým subjektom, ktoré o jej udelenie majú záujem a
* podmienky na udelenie značky určila osoba, nad ktorou hospodársky subjekt, ktorý žiada o udelenie značky, nemá rozhodujúci vplyv.

**Upozornenie:** S ohľadom na vyžadovanie značky upozorňujeme na § 42 ods. 9 zákona o VO, podľa ktorého, ak verejný obstarávateľ vyžaduje konkrétnu značku, musí prijať aj inú značku, ktorej podmienky na udelenie sú rovnocenné podmienkam na udelenie vyžadovanej značky.

§ 42 ods. 12 zákona o VO

1. verejný obstarávateľ a obstarávateľ môžu určiť osobitné podmienky plnenia zmluvy, ak ich uvedú v oznámení o vyhlásení verejného obstarávania, oznámení použitom ako výzva na súťaž alebo v súťažných podkladoch. Osobitné podmienky plnenia zmluvy môžu zahŕňať ekonomické, **sociálne,** environmentálne hľadiská, hľadiská súvisiace s inováciou alebo zamestnanosťou.

§ 42 ods. 16 zákona o VO

* + - 1. verejný obstarávateľ a obstarávateľ môžu uviesť v súťažných podkladoch inštitúcie, od ktorých záujemca získa informácie o povinnostiach týkajúcich sa daní, ochrany životného prostredia, **ochrany práce a pracovných podmienok** platných v mieste uskutočnenia stavebných prác alebo poskytnutia služby počas plnenia zmluvy Ak verejný obstarávateľ alebo obstarávateľ uvedie informácie podľa prvej vety v súťažných podkladoch, požiada záujemcov, aby každý vo svojej ponuke predložil vyhlásenie, že pri vypracovaní ponuky vzal do úvahy povinnosti týkajúce sa ochrany práce a pracovných podmienok; ustanovenie § 53 ods.2 zákona o VO tým nie je dotknuté.

***Príklad:***

*požadovať, aby produkty spĺňali určité ergonomické charakteristiky s cieľom zabezpečiť prístup pre všetky kategórie používateľov vrátane osôb so zdravotným postihnutím.*

***Nesprávny príklad:***

*požiadavky súvisiace s pracovnými podmienkami pracovníkov zapojených v procese výroby obstarávaných dodávok nemožno zahrnúť do technickej špecifikácie, tieto nepredstavujú technickú špecifikáciu v zmysle uvedenom v smerniciach o obstarávaní.*

***Zhrnutie:***

*Možnosti aplikácie sociálneho aspektu v rámci* ***technických špecifikácií predmetu zákazky*** *sú realizovateľné v nasledovných oblastiach:*

* *definovanie technickej špecifikácie zohľadňujúcej kritériá prístupnosti pre osoby so zdravotným postihnutím alebo riešenia vhodné pre všetkých používateľov,*
* *požadovanie určitej značky v prípadoch, že verejný obstarávateľ má záujem o tovary alebo služby s osobitnými sociálnymi znakmi,*
* *uvedenie inštitúcií, od ktorých záujemca získa informácie o povinnostiach týkajúcich sa daní, ochrany práce a pracovných podmienok platných v mieste uskutočnenia stavebných prác alebo poskytnutia služby počas plnenia zmluvy.*

### Stanovenie podmienok účasti

Účelom uplatnenia podmienky účasti osobného postavenia uchádzača/záujemcu podľa § 32 ods. 1   
písm. b) zákona o VO je umožniť účasť vo verejnom obstarávaní len zodpovedným hospodárskym subjektom, ktoré plnia odvodové povinnosti.

Uvedená podmienka účasti osobného postavenia uchádzača/záujemcu sa povinne vyžaduje v rámci každej nadlimitnej zákazky súčasne s ďalšími podmienkami účasti osobného postavenia. Pri zadávaní podlimitných zákaziek je možné definovať niektoré podmienky účasti osobného postavenia fakultatívnym spôsobom, čo umožňuje verejnému obstarávateľovi vyžadovať aj podmienku účasti podľa **§ 32 ods. 1 písm. b) zákona o VO,** čím sa aplikuje **„sociálne minimum“** priamo pri zadávaní podlimitných zákaziek.

Podmienky účasti v rámci požiadaviek na preukázanie technickej alebo odbornej spôsobilosti, definované v **§ 34 zákona o VO,** musia byť **nediskriminačné, primerané a musia súvisieť s predmetom zákazky.**

Pri stanovení podmienok účasti je možné aplikovať aj sociálny aspekt, avšak iba za predpokladu, že plnenie zákazky vyžaduje špecifické znalosti v sociálnej oblasti. V závislosti od predmetu zákazky môže verejný obstarávateľ preverovať nasledovné aspekty technickej a odbornej spôsobilosti uchádzača/záujemcu:

* overenie, či uchádzač/záujemca zamestnáva osoby so znalosťami a skúsenosťami potrebnými pre zabezpečenie sociálnych aspektov zákazky alebo zabezpečí plnenie zákazky týmito osobami,
* overenie, či uchádzač/záujemca vlastní technické vybavenie potrebné na sociálnu ochranu alebo má prístup k takému vybaveniu,
* overenie, či uchádzač/záujemca disponuje dostupnými relevantnými odbornými technickými možnosťami, aby nimi obsiahol sociálny aspekt.

S ohľadom na uvedené technickú alebo odbornú spôsobilosť uchádzača/záujemcu možno preukázať jedným alebo viacerými spôsobmi uvedenými v § 34 zákona o VO, napríklad:

* zoznamom dodávok tovaru alebo poskytnutých služieb,
* popisom použitého technického vybavenia a súvisiacich opatrení, ktoré zmluvná strana zrealizovala,
* vzdelanostnou a odbornou kvalifikáciou personálu zmluvnej strany (vhodne aplikovať, napr. v prípade zákaziek, pri ktorých je dosiahnutie sociálnych cieľov podmienené vhodným školením personálu),
* podrobnosťami o zamestnancoch uchádzača/záujemcu a počet riadiacich pracovníkov.

Určenie podmienok účasti v rámci technickej a odbornej spôsobilosti s dôrazom na sociálny aspekt je **vhodné použiť iba za predpokladu, že predmet zákazky sám o sebe zahŕňa určité sociálne aspekty.**

Z dôvodu zamerania oprávnených aktivít projektu, je preto vždy potrebné skúmať túto skutočnosť a podľa povahy predmetu zákazky sa v prípade aplikovania sociálneho aspektu sústrediť skôr **na iné oblasti procesu verejného obstarávania** (napr. na osobitné podmienky plnenia zmluvy).

**Upozornenie:** podľa Rozhodnutia Súdneho dvora Európskej únie z 20. septembra 1988 v prípade 31/87 (doložka 28 rozhodnutia) podmienka vyžadujúca zamestnanie dlhodobo nezamestnanej osoby nesúvisí s overovaním vhodnosti uchádzačov na základe ich hospodárskeho a finančného postavenia a technických znalostí a schopností.

**Z tohto rozhodnutia teda vyplýva, že túto podmienku nemožno požadovať v rámci splnenia podmienok účasti, ale ju treba priamo zahrnúť do opisu predmetu zákazky a vyžadovať ju v rámci plnenia zmluvy.**

### Stanovenie kritérií na hodnotenie ponúk a spôsob ich uplatnenia

Pri niektorých predmetoch zákazky je vyslovene žiaduce hodnotiť predložené ponuky len na základe jediného kritéria najnižšia cena. V súčasnosti sa presadzuje trend kladúci dôraz na **ekonomickú výhodnosť ponuky**, čiže pomer kvality a ceny, pričom pred samotným procesom výberu víťazného uchádzača, na základe výberových kritérií, je nevyhnuté vyhodnotiť splnenie podmienok účasti jednotlivých uchádzačov.

Základným pilierom uplatňovania sociálneho prístupu v rámci verejného obstarávania je samozrejme stanovenie podmienok osobného postavenia (§32 zákona o VO) a teda akceptovanie len zodpovedných uchádzačov, t.j. plniacich si napr. svoje odvodové povinnosti, neporušovanie zákazu nelegálneho zamestnávania,[[12]](#footnote-12) atď.

Stanovenie kritérií na vyhodnotenie ponúk bližšie špecifikuje §44 ZVO, ktorý uvádza aj príklady kritérií súvisiacich s predmetom zákazky, v prípade ak sa ponuky vyhodnocujú na základe **ekonomicky najvýhodnejšej ponuky**. Aj napriek tomu, že v týchto príkladoch nie sú uvedené sociálne kritériá, ich uplatnenie nie je vylúčené, nakoľko kritériá uvedené v § 44, ods. 4 zákona o VO sú len príkladné a v tomto prípade sa opierame o Smernicu EÚ, ktorá v článku 67 ods. 1, 2 uvádza medzi príkladmi jednotlivých kritérií aj sociálne aspekty súvisiace s predmetom dotknutej zákazky.

Je dôležité mať však na zreteli, že kritériá výberu musia byť nediskriminujúce, primerané a musia súvisieť s predmetom zákazky. Ak je toto splnené, potom možno zahrnúť sociálne hľadisko do kritériá výberu, avšak **iba ak plnenie zákazky vyžaduje špecifické znalosti v sociálnej oblasti**. Následne, v závislosti od predmetu zákazky môže obstarávateľ skúmať rôzne aspekty technickej spôsobilosti kandidáta, ako:

* či disponuje uchádzajúca sa spoločnosť (uchádzač) dostupnými relevantnými odbornými technickými možnosťami, aby nimi dosiahla sociálne aspekty – napríklad v zákazke na nákup počítačového hardvéru vrátane požiadaviek na zjednodušenie prístupu pre osoby so zdravotným postihnutím~~?~~,
* či vlastní uchádzajúca sa spoločnosť technické vybavenie potrebné na sociálnu ochranu alebo má prístup k takémuto vybaveniu - napríklad potreba disponovať vybavením vhodným pre starších ľudí v zákazke na prevádzku domova dôchodcov.~~?~~

Základné pravidlá na stanovenie kritérií na vyhodnotenie ponúk:

* musia súvisieť s predmetom zákazky,
* musia byť nediskriminačné a musia podporovať hospodársku súťaž,
* musia byť uvedené v oznámení o zákazke a dokumentoch týkajúcich sa zadávania zákazky,
* musia byť konkrétne a objektívne kvalifikovateľné, t. j. nesmú umožniť neobmedzenú slobodu výberu a musia poskytovať objektívny základ na rozlišovanie medzi ponukami, zároveň musia byť jasné pre každého uchádzača a musia byť overiteľné,
* musia byť v súlade s ostatnými pravidlami zákona o VO a legislatívou EÚ.

Pri stanovení váhy kritérií na vyhodnotenie ponúk, ktorá určuje vplyv jednotlivých kritérií na výsledok celkového hodnotenia, sa odporúča, aby váha pridelená kritériám na vyhodnotenie ponúk odrážala mieru už posudzovaných sociálnych aspektov v súťažných podkladoch (napr. v rámci opisu predmetu zákazky alebo podmienok účasti).

Pri priraďovaní váhy je potrebné zvážiť:

* dôležitosť sociálneho aspektu pre zákazku v porovnaní s ostatnými nákladmi a celkovou kvalitou,
* vhodnosť určenia sociálneho aspektu práve v oblasti kritérií na vyhodnotenie ponúk,
* rozsah a maximálnu výšku bodov „sociálneho“ kritéria (v závislosti od predmetu obstarávania a trhových podmienok; napr. ak nie je veľký rozdiel v cenách produktov, služieb alebo stavebných prác, ale výrazne sa odlišuje ich sociálny vplyv, je vhodné prideliť viac bodov za ocenenie sociálneho vplyvu).

**Upozornenie:** Určenie kritérií na vyhodnotenie ponúk s dôrazom na sociálny aspekt **je vhodné použiť iba za predpokladu, že predmet zákazky sám o sebe zahŕňa určité sociálne aspekty,** ako napr. zákazka na poskytnutie služieb v oblasti vzdelávania alebo zvyšovania zručností sociálne, zdravotne alebo inak znevýhodnených občanov. Z dôvodu zamerania oprávnených aktivít projektu je vždy potrebné skúmať túto skutočnosť a v závislosti od predmetu zákazky aplikovať sociálny aspekt skôr v iných oblastiach aplikácie VO (napr. predmet zákazky alebo osobitné podmienky plnenia zmluvy).

***Nesprávny príklad:***

*- vylúčenie uchádzača na základe jeho politického alebo osobného presvedčenia, ktoré sa nevzťahuje na profesionálne správanie,*

*- použitie kritéria výberu uchádzača, že uchádzač musí uskutočňovať nákup vybavenia na miestnom trhu s cieľom vzniku nových pracovných miest. Takéto kritérium nesúvisí s predmetom zákazky a je diskriminačné, pretože dáva uchádzačom, ktorí nakupujú vybavenie na miestnom trhu neprimeranú výhodu oproti uchádzačom, ktorí nakupujú inde,*

*-použitie kritéria výberu uchádzača, ktoré dáva obstarávateľovi neprimeranú voľnosť konania. Napríklad v zákazke na zariadenie IT, kde by kritériom bolo, že uchádzač môže dostať 1 až 20 bodov za technickú stránku dostupnosti navrhovaných produktov, bez toho aby boli uvedené parametre alebo charakteristiky, ktoré obstarávateľ zohľadňuje pri určovaní presného počtu bodov.*

### Osobitné podmienky plnenia zmluvy

Verejný obstarávateľ môže vyžadovať **osobitné podmienky plnenia zmluvy**[[13]](#footnote-13) (tzv. doložky plnenia zmluvy) týkajúce sa sociálnych hľadísk za predpokladu, že ich uviedol v oznámení o vyhlásení verejného obstarávania alebo v súťažných podkladoch, súvisia s plnením zákazky a sú v súlade legislatívou EÚ a SR. Osobitné podmienky plnenia zmluvy môžu zahŕňať ekonomické, sociálne, environmentálne hľadiská, hľadiská súvisiace s inováciou alebo zamestnanosťou. Osobitné podmienky plnenia zmluvy **tzv. doložky plnenia** by nemali byť skryté technické špecifikácie, požiadavky na predmet zákazky, kritériá na vyhodnotenie ponúk alebo podmienky účasti.

Doložky plnenia zákazky predstavujú povinnosti, ktoré musí úspešný uchádzač prijať, pričom stanovujú vlastne to, ako by sa mala zákazka plniť. V zásade je postačujúce, ak sa uchádzači pri predložení svojich ponúk zaviažu v prípade získania zákazky tieto podmienky splniť.

Z uvedeného vyplýva, že sa od uchádzača/záujemcu nesmie požadovať, aby preukazoval dodržanie týchto podmienok v priebehu zadávania zákazky. Dodržiavanie podmienok plnenia zmluvy by sa malo overovať a monitorovať v závislosti od ich charakteru **len vo vzťahu k úspešnému uchádzačovi,** a to pred podpisom zmluvy alebo u dodávateľa v priebehu realizácie zákazky. Pre splnenie tejto podmienky vo fáze výberu úspešného uchádzača je postačujúce, ak sa uchádzači pri predložení svojich ponúk čestne zaviažu v prípade získania zákazky tieto podmienky splniť, resp. ak sa splnenie takejto podmienky overí pred podpisom zmluvy s úspešným uchádzačom (a následne v rámci plnenia zákazky overí aj jej reálne aplikovanie). V prípade, ak verejný obstarávateľ v rámci podmienok plnenia zmluvy stanoví určité sociálne požiadavky, je potrebné, aby do zmluvy s dodávateľom zapracoval aj primeraný sankčný mechanizmus, ktorý uplatní v prípade, že dodávateľ nebude plniť svoje záväzky v tejto oblasti. Pokiaľ sú takéto podmienky plnenia zmluvy určené, je nevyhnutné vyžadovať od dodávateľa ich plnenie a taktiež ich plnenie počas plnenia zmluvy priebežne monitorovať a kontrolovať, pričom bude v zmluve jasne uvedená zodpovednosť za dodržiavanie a podávanie správ.

**Upozornenie:**

Ako jeden z príkladov pri  zohľadňovaní sociálneho hľadiska pri verejnom obstarávaní uvádzame nasledovný príklad doložky zákazky:

* *povinnosť zamestnať nezamestnané osoby alebo zabezpečiť školenia týkajúce sa vykonávania zákazky alebo*
* *povinnosť zamestnať na vykonávanie zákazky taký počet osôb so zdravotným postihnutím, ktorý presahuje počet uvedený vnútroštátnymi právnymi predpismi členského štátu, kde sa zákazka vykonáva, alebo členského štátu úspešného uchádzača.*

Tento príklad sa už reálne začal uplatňovať aj v praxi v rámci SR, pričom je potrebné pri jeho použití zo strany verejných obstarávateľov, zobrať do úvahy aj **metodické usmernenie ÚVO** číslo 7970-5000/2014, podľa ktorého:

*“Verejní obstarávatelia môžu stanoviť osobitné podmienky týkajúce sa plnenia zákazky, pričom sú povinní ich uviesť v oznámení o vyhlásení verejného obstarávania alebo v súťažných podmienkach. Podmienky upravujúce plnenie zákazky sa môžu týkať najmä sociálnych a environmentálnych aspektov (§ 34 ods. 17). Tieto podmienky nesúvisia s povinnosťou preukázať technickú alebo odbornú spôsobilosť, resp. ekonomické postavenie uchádzača alebo záujemcu pre realizáciu predmetu zákazky – je to dodatočná podmienka. V tejto súvislosti je potrebné dodať, že hlavným cieľom verejného obstarávania je cieľ ekonomický. Zavedenie, resp. uprednostnenie iných cieľov môže skomplikovať postup zadávania zákazky, zvýšiť náklady verejného obstarávania, obmedziť hospodársku súťaž.* ***Je neprípustné, aby sa uplatnením osobitných podmienok plnenia zmluvy zavádzali skryté diskriminačné mechanizmy.”***

Ďalšie aplikácie sociálneho hľadiska vo verejnom obstarávaní je možné nájsť v ďalších metodických usmerneniach ÚVO[[14]](#footnote-14), alebo v iných metodických materiáloch[[15]](#footnote-15).

## 

***Nesprávny príklad:***

*- doložka plnenia zmluvy musí súvisieť s plnením zákazky, preto napríklad požadovanie od víťazného uchádzača, aby finančne prispel na výstavbu centra pre znevýhodnené osoby nie je správna.*

***PRÍKLAD:***

***1. krok:*** *verejný obstarávateľ uvedie v oznámení o vyhlásení VO, resp. vo výzve na predkladanie ponúk v časti „Doplňujúce informácie“ a v súťažných podkladoch v časti „Zmluva o dielo“ informácie o aplikácii sociálneho aspektu vo VO, vrátane povinnosti zhotoviteľa zamestnať minimálne určitý počet osôb (resp. určité % z osôb, ktoré budú realizovať zákazku), ktoré sú dlhodobo nezamestnané v zmysle § 8 zákona č. 5/2004 Z. z. o službách zamestnanosti a o zmene a doplnení niektorých zákonov. Uvedená podmienka zamestnania sa bude vzťahovať na celú dobu realizácie stavebných prác.*

***2. krok:*** *splnenie povinnosti zhotoviteľa zamestnať minimálne určitý počet osôb (resp. určité % z osôb, ktoré budú realizovať zákazku), ktoré sú dlhodobo nezamestnané v zmysle § 8 zákona č. 5/2004 Z. z. o službách zamestnanosti a o zmene a doplnení niektorých zákonov, zabezpečí zmluvnou pokutou. Táto bude súčasťou návrhu zmluvy o dielo a bude súčasťou súťažných podkladov.*

***3. krok:*** *v rámci predloženia ponúk uchádzačov bude táto podmienka vyhodnocovaná na základe čestného vyhlásenia, napr. v znení: „Vyhlasujem, že najmenej X počet osôb (prípadne X %) z celkového počtu pracovníkov, ktorí sa budú podieľať na plnení zákazky), bude pochádzať z radov dlhodobo nezamestnaných osôb. Pôjde o uchádzačov o zamestnanie, ktorí sú evidovaní úradom práce po dobu aspoň X mesiacov, s ktorými uzavriem pracovný pomer založený pracovnou zmluvou. Počet naplnených pracovných miest bude garantovaný počas celého plnenia zákazky. Zaväzujem sa k tomu, že pred podpisom zmluvy predložím verejnému obstarávateľmi zoznam osôb z radov dlhodobo nezamestnaných, s ktorými bol uzatvorený pracovnoprávny vzťah v súvislosti s plnením zákazky, potvrdený od miestne príslušného úradu práce, spolu s uvedením celkového počtu osôb, ktoré sa na plnení zákazky budú podieľať.“*

***4. krok:*** *vzhľadom na vyššie uvedené, verejný obstarávateľ postupuje pri realizácii VO na uskutočnenie stavebných prác uplatnením sociálneho aspektu vo VO v súlade s § 42 ods. 12 zákona o VO.*

***5. krok:*** *pri hľadaní vhodných uchádzačov o zamestnanie spĺňajúcich vyššie požadované predpoklady poskytne verejný obstarávateľ zhotoviteľovi potrebnú súčinnosť spočívajúcu v predložení zoznamu osôb, ktoré tieto predpoklady spĺňajú a relevantným potvrdením príslušného úradu práce o zaradení uchádzača do evidencie dlhodobo nezamestnaných. Ak zhotoviteľ nevyberie zo zoznamu osôb predloženého prijímateľom vhodného uchádzača o zamestnanie, je zhotoviteľ oprávnený zamestnať aj iné osoby spĺňajúce vyššie uvedené predpoklady.*

***6. krok:*** *počas realizácie zákazky vykonáva verejný obstarávateľ kontrolu dodržiavania predmetného zmluvného záväzku a v prípade jeho nedodržania uplatní sankcie uvedené v zmluve o dielo.*

## 4 Odporúčania k uplatňovaniu sociálneho aspektu pri verejnom obstarávaní v rámci PRV

Uplatniť sociálne aspekty pri verejnom obstarávaní je možné aj v rámci VO realizovaných žiadateľmi/prijímateľmi PRV podľa vyššie uvedených skutočností. Na základe jednotlivých opisov typu operácie v PRV pre dané podopatrenia sa javí ako najadekvátnejšia, pre uplatnenie sociálneho aspektu pri VO, fáza vymedzenia predmetu zákazky, jeho opisu a technickej špecifikácie a fáza plnenia zmluvy. Ako vzorové si zoberieme nasledovné aktivity jednotlivých opatrení, na ktorých si uvedieme niekoľko príkladov aplikácie sociálnych aspektov VO v rámci jeho realizácie:

1. podopatrenie 7.2 aktivita zlepšenie vzhľadu obcí – úprava a tvorba verejných priestranstiev, námestí, parkov,
2. podopatrenie 7.4 napríklad investície súvisiace s vytváraním podmienok pre trávenie voľného času  vrátane príslušnej infraštruktúry – napr. výstavba/rekonštrukcia/modernizácia športovísk a detských ihrísk,
3. podopatrenie 7.5 napríklad aktivita budovanie, rekonštrukcia náučných chodníkov, cykloturistických chodníkov, ich napojenie na náučné chodníky, budovanie doplnkovej infraštruktúry a pod.

### Vymedzenie predmetu zákazky, jeho opis a technická špecifikácia

U všetkých uvedených vzorových aktivitách daných podopatrení je jednoznačne priestor na uplatnenie sociálneho aspektu týkajúceho sa vypracovania technickej špecifikácie. Tá by mala byť vypracovaná tak, aby sa v nej zohľadnili kritériá prístupnosti pre osoby s postihnutím alebo **riešenia vhodné pre všetkých používateľov**, t.j. verejný obstarávateľ by mal vždy zabezpečiť vytvorenie bezbariérového prístupudo verejných priestranstiev (či už námestia, kultúrne domy, ale aj náučné chodníky), alebo tiež pri rekonštrukcii/modernizácii športovísk a detských ihrísk zahrnúť do špecifikácie zákazky napríklad aj vonkajšie pomôcky umiestnené na ihriskách pre osoby s postihnutím (prispôsobené posilňovacie stroje a pod.).

### Stanovenie kritérií na hodnotenie ponúk

Pred procesom výberu víťazného uchádzača na základe výberových kritérií je nevyhnuté vyhodnotiť splnenie podmienok účasti jednotlivých uchádzačov.

Základným pilierom uplatňovania sociálneho prístupu v rámci VO je samozrejme stanovenie podmienok osobného postavenia (§32 zákona o VO) a teda akceptovanie len zodpovedných uchádzačov, t.j. plniacich si napr. svoje odvodové povinnosti, neporušovanie zákazu nelegálneho zamestnávania[[16]](#footnote-16), čo je v tejto fáze adekvátne aj pre realizáciu verejného obstarávania žiadateľmi/prijímateľmi v uvedených príkladoch aktivít podopatrení PRV.

### Plnenie zákazky

Z hľadiska PRV sa ako najviac adekvátne javí uplatnenie sociálneho prvku v rámci verejného obstarávania v procese stanovenia podmienok plnenia zákazky (doložky plnenia), ktoré vo všeobecnosti predstavujú najvhodnejšie štádium procesu na začlenenie sociálneho hľadiska, ktoré súvisí so zamestnaním a pracovnými podmienkami pracovníkov zúčastnených na plnení zákazky.

V rámci relevantných opatrení PRV (podopatrenia 7.2, 7.4 a 7.5) by sa jednalo napríklad o stanovenie požiadavky na uchádzačov, aby sa v realizačnej zmluve zaviazali zamestnať na realizáciu predmetnej aktivity osoby dlhodobo nezamestnané v mieste realizácie zákazky (obec, okres, VÚC).

Uvedenú podmienku je však potrebné stanoviť, ako už bolo vyššie spomenuté, pri dodržaní podmienky nediskriminácie, rovnakého zaobchádzania a transparentnosti. Odporúčame teda podmienku zadefinovať tak, že *v prípade, ak dodávateľ bude potrebovať navýšiť svoje kapacity pre realizáciu danej zákazky, je podmienkou pre uchádzačov, aby v realizačnej zmluve v takomto prípade zamestnali na realizáciu predmetnej aktivity osoby dlhodobo nezamestnané v mieste realizácie zákazky (obec, okres, VÚC).*

Zároveň je taktiež nevyhnutné zabezpečiť **súvis podmienky s realizáciou obstarávanej zákazky**, t.j. v tomto prípade hovoríme, že by uchádzač mal zamestnať osoby pre realizáciu **danej zákazky**, neurčujeme podmienku aj na realizáciu iných/ďalších zákaziek. Taktiež uchádzačom neurčujeme formu zamestnania týchto osôb, t.j. môže sa jednať o pracovný pomer na kratší pracovný čas (či už na dobu určitú, alebo neurčitú), o dohodu o prácach vykonávaných mimo pracovného pomeru atď.

## Záver

V rámci PRV je **pre** **podopatrenia 7.2 a 7.4** určená ako podmienka oprávnenosti povinnosť uplatňovať sociálny aspekt pri verejnom obstarávaní a taktiež je nepriamo stanovená obdobná podmienka aj v rámci **podopatrenia 7.5**. V uvedených podopatreniach bude v rámci výziev na predkladanie žiadostí o NFP zadefinovaná povinnosť postupovať pri verejnom obstarávaní v súlade s týmto metodickým pokynom, prípadne bude daný rozsah aktivít resp. činností, na ktoré sa bude uplatňovať sociálny aspekt pri verejnom obstarávaní. Samotná aplikácia postupu bude na samotných žiadateľoch o NFP, pričom žiadatelia ju popíšu v rámci Projektu realizácie ako samostatnej prílohy žiadosti o NFP.

V Bratislave dňa XX.06.2025

Ing. Marek Čepko

generálny riaditeľ

1. Atlas rómskych komunít 2013 (<http://www.minv.sk/?atlas_2013>). [↑](#footnote-ref-1)
2. Napr. Informačné minimum postupových krokov procesu VO vydané Transparency International Slovensko, a pod. [↑](#footnote-ref-2)
3. <http://www.google.sk/url?sa=t&rct=j&q=&esrc=s&frm=1&source=web&cd=1&ved=0CB8QFjAAahUKEwi2tMWrxNzGAhVIVRQKHaZ0A_Y&url=http%3A%2F%2Fec.europa.eu%2Fsocial%2FBlobServlet%3FdocId%3D6457%26langId%3Dsk&ei=CwGmVfaCHciqUabpjbAP&usg=AFQjCNHvULDescqNkcl8-VM31ZT7cE40Ng&sig2=lZpY-Iwkca9I4pDWN-JTYQ&bvm=bv.97653015,d.d24> [↑](#footnote-ref-3)
4. Podľa prílohy č. 3 Technické požiadavky ZVO. [↑](#footnote-ref-4)
5. Rovnako aj podľa článku 42, odsek 1 Smernice EÚ č. 2014/24/EÚ. [↑](#footnote-ref-5)
6. Dohovor OSN o právach osôb so zdravotným postihnutím. [↑](#footnote-ref-6)
7. Napríklad:<https://www.uvo.gov.sk/metodicke-usmernenia?p_p_id=met_WAR_uvoportlets&p_p_lifecycle=0&p_p_state=normal&p_p_mode=view&p_p_col_id=column-2&p_p_col_count=1&_met_WAR_uvoportlets_id=met-112759&_met_WAR_uvoportlets_uvoBackRegUrl=https%3A%2F%2Fwww.uvo.gov.sk%2Fmetodicke-usmernenia%3Fp_p_id%3Dmet_WAR_uvoportlets%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-2%26p_p_col_count%3D1%26_met_WAR_uvoportlets_cislo%3D%26_met_WAR_uvoportlets_nazov%3D%26_met_WAR_uvoportlets_popis%3D%26_met_WAR_uvoportlets_rok%3D2014%26_met_WAR_uvoportlets_mesiac%3D8%26_met_WAR_uvoportlets_paragraf%3D34%26_met_WAR_uvoportlets_orderBy%3D0%26_met_WAR_uvoportlets_orderByO%3Ddesc%26_met_WAR_uvoportlets_perPage%3D30%26_met_WAR_uvoportlets_action%3Dsearch%26_met_WAR_uvoportlets_cur%3D1%26_met_WAR_uvoportlets_delta%3D20%26_met_WAR_uvoportlets_keywords%3D%26_met_WAR_uvoportlets_advancedSearch%3Dfalse%26_met_WAR_uvoportlets_andOperator%3Dtrue> [↑](#footnote-ref-7)
8. Platí len pre podlimitnú zákazku zadávanú bez použitia elektronického trhoviska. [↑](#footnote-ref-8)
9. https://www.uvo.gov.sk/fileadmin/dokumenty/vykladove\_stanoviska\_2015/7\_2016.pdf [↑](#footnote-ref-9)
10. §10 ods. 2 ZVO [↑](#footnote-ref-10)
11. Napr. ROZHODNUTIE RADY z 26. novembra 2009 o uzatvorení Dohovoru Organizácie Spojených národov o právach osôb so zdravotným postihnutím Európskym spoločenstvom (2010/48/ES) [↑](#footnote-ref-11)
12. Záujemca musí podľa §32 ZVO, ods. 1, písm. h preukázať, že mu nebolo v predchádzajúcich troch rokov preukázané závažné porušenie profesijných povinností, (ktoré dokáže verejný obstarávateľ a obstarávateľ preukázať), medzi ktoré patrí aj porušenie zákazu nelegálneho zamestnávania. [↑](#footnote-ref-12)
13. §42 ods. 12 ZVO [↑](#footnote-ref-13)
14. napr. Výber z metodických usmernení k sociálnemu aspektu [↑](#footnote-ref-14)
15. <https://socialnypodnik.gov.sk/wp-content/uploads/2022/02/sprievodca_socialnym_verejnym_obstaravanim_verzia-04_2022.pdf?csrt=2340296446821369569> [↑](#footnote-ref-15)
16. Záujemca musí podľa §32 ZVO, ods. 1, písm. h) preukázať, že mu nebolo v predchádzajúcich troch rokov preukázané závažné porušenie odborných povinností, (ktoré dokáže verejný obstarávateľ a obstarávateľ preukázať), medzi ktoré patrí aj porušenie zákazu nelegálneho zamestnávania. [↑](#footnote-ref-16)